b'\n_START_ARTICLE_\nJake Forbes\n_START_SECTION_\nKariera\n_START_PARAGRAPH_\nForbes je kot doma\xc4\x8din iz Toronta kariero pri\xc4\x8del v lokalnih mladinskih Toronto Aura Lee in Toronto Goodyears. \xc5\xbde leta 1919 mu je uspel preboj v ligo NHL, saj je tedaj kot prost igralec podpisal za Toronto St. Patrickse. Za slednje je v sezoni 1919/20 nastopil na 5 tekmah, v naslednji sezoni 1920/21 je zbral 20 nastopov. Zaradi nestrinjanja z novo pogodbo (zahteval je pla\xc4\x8do 2500 dolarjev) so ga vodilni v klubu suspendirali in zaradi tega spora je naposled izpustil celotno sezono 1921/22. Ta incident je polnil naslovnice \xc4\x8dasopisov in Forbes je s tem postal prvi igralec v zgodovini lige NHL, ki je zaradi pogodbenega spora presedel celotno sezono._NEWLINE_Po koncu sezone so ga v klubu v zameno za gotovino izpustili v drugo NHL mo\xc5\xa1tvo, Hamilton Tigers. V jeklarskem Hamiltonu je ostal tri sezone in bil v vsaki sezoni vodilni hokejist svoje ekipe po \xc5\xa1tevilu zbranih nastopov. \xc5\xa0e posebej uspe\xc5\xa1na je bila zanj sezona 1924/25, ko je zbral \xc5\xa1est shutoutov in temu dodal 19 vratarskih zmag, s \xc4\x8dimer je zasedel prvo mesto liga\xc5\xa1ke vratarske lestvice. Kmalu se je zapletel v nov kadrovski spor, v katerem so se igralci Tigersov zdru\xc5\xbeili zoper lastnike kluba. Situacijo je naposled razre\xc5\xa1ilo vodstvo lige NHL, ki je vsko\xc4\x8dilo in poskrbelo za selitev mo\xc5\xa1tva v New York. Mo\xc5\xa1tvo se je odslej imenovalo New York Americans, Forbes pa je v njem ostal nadaljnje tri sezone. Med drugim je zaigral tudi na tekmi proti Montreal Canadiensom 15. decembra 1925, prvi NHL tekmi v New Yorku. Na nasprotni strani je tedaj vrata Montreala branil Goerges V\xc3\xa9zina, kon\xc4\x8dni izid pa je bil 3\xe2\x80\x931 v korist Canadiensov._NEWLINE_Sredi sezone 1927/28 je Forbes izgubil slu\xc5\xbebo pri Americansih in nazadoval v ni\xc5\xbejeliga\xc5\xa1a Providence Reds, ki ga je \xc5\xa1e pred koncem sezone nato zamenjal za drugega ni\xc5\xbejeliga\xc5\xa1a Niagara Falls Cataracts. V sezoni 1928/29 je branil barve Can-Am mo\xc5\xa1tva New Haven Eagles, ob tem je na eni tekmi kot zasilna re\xc5\xa1itev nastopil tudi za New York Americanse. Enako se je ponovilo tudi v naslednji sezoni, v kateri je bil \xc5\xa1e naprej \xc4\x8dlan New Haven Eaglesov. Po 40 nastopih za Eaglese v sezoni 1930/31 se je vnovi\xc4\x8d vrnil v ligo NHL, v kateri je dvakrat branil vrata mo\xc5\xa1tva Philadelphia Quakers, ki je tedaj do\xc5\xbeivljalo katastrofalno sezono. V sezoni 1931/32 je \xc5\xa1estkrat zaigral za New York Americanse, a se je nato vrnil v ligo Can-Am, v kateri je zbral tri nastope za Springfield Indianse in sedem za Bronx Tigerse. V sezoni 1932/33 je zbral \xc5\xa1e svoj zadnji nastop v ligi NHL, sezono je kon\xc4\x8dal pri New Haven Eaglesih. Zatem je Forbes tri sezone pre\xc5\xbeivel v ligi IHL, v kateri je branil barve mo\xc5\xa1tev Windsor Bulldogs, Syracuse Stars, London Tecumsehs in Rochester Cardinals. Aktivno igralsko kariero je kon\xc4\x8dal v mo\xc5\xa1tvu Syracuse Stars v sezoni 1935/36.'